Stem vir Jeffreys as Oos-Kaap Dorp van die Jaar | News24
Stem vir Jeffreys as Oos-Kaap Dorp van die Jaar
JEFFREYSBAAI is een van drie finaliste in die streeksrondte van Kwêla se gewilde Dorp van die Jaar-kompetisie.
Dorp van Drome, die Kouga Besigheidsforum en Kouga-munisipaliteit wil almal graag aanmoedig om vir Jeffreysbaai te stem in die kompetisie, wat groot voordele vir die wendorp inhou.
Die ander twee finaliste in die Oos-Kaapse rondte is Lady Grey en Rhodes.
Volgens Joe Ferreira, voorsitter van die Kouga Besigheidsforum, sal 'n oorwinning baie beteken vir Jeffreysbaai en die Kouga-streek.
"Die nege streekswenners sal vanaf einde Mei meeding om die groot, landswye titel.
"Die algehele wendorp kry 'n ongelooflike R1-miljoen se bemarkingswaarde van kykNet. Daar sal ook 'n groot makietie in die wendorp gehou word, wat verfilm en op Kwêla uitgesaai sal word."
Jeffreysbaai se veldtog om as Dorp van die Jaar gekroon te word, is deur die plaaslike tak van Dorp van Drome inisiëer en die vereniging dryf dit met die hulp van die Besigheidsforum en Kouga-munisipaliteit.
"Ons is trots dat Jeffreysbaai een van die Oos-Kaapse finaliste is," sê Elza van Lingen, Kouga-burgemeester.
"Die munisipaliteit het oor die afgelope jaar hard gewerk om die dorp op te knap. Daar is nog baie wat ons graag sou wou doen en die Dorp van die Jaar-kompetisie kan ons help om verdere verbeterings aan te bring."
Sy bedank Dorp van Drome vir die projekte wat hulle aanpak om Jeffreysbaai te verfraai.
"Hulle is net 'n klein groepie mense, maar hulle omgee vir die dorp en positiewe gesindhede maak 'n enorme verskil. Dit is lekker om met hulle te kan werk aan 'n projek soos hierdie."
Belangstellendes het tot Vrydag, 16 Maart, om 12:00 om vir hulle gunsteling dorp uit die drie Oos-Kaapse finaliste te stem.
"Dis baie maklik om te stem," sê Deon Goosen, van Dorp van Drome.
"SMS eenvoudig ons dorp se naam - Jeffreysbaai - na die nommer 33157. Let daarop dat slegs die volle Afrikaanse naam, Jeffreysbaai, deur die stelsel getel sal word. Sms'e kos R1,50 elk. Die rondte laat slegs 30 sms'e per nommer toe."
Enige dorp in Suid-Afrika en Namibië kan benoem word in die kompetisie, mits dit minder as 500 000 inwoners het, nie 'n streekswenner in die laaste twee jaar was nie en nie 'n wendorp die afgelope vyf jaar was nie.